《至息烽喜得大雨》
清代·郑珍

湿云掩过龙场城，日脚照见雨似绳。山腰妇女荷锄下，归牛返豕纷纵横。

我行亦觉两胫速，打笠已听千杖铿。街中大小齐拍手，雨喧人赞同訇訇。

向来定广二州米，仰食北至乌江亭。去年无禾亦无麦，转贩远取遵义粳。

山农力苦待秋实，望望禾黍就槁茎。百钱不买一升米，路夺市攘成乱萌。

近闻守土力和粜，义仓舂尽开常平。古来和暂不和久，贵粟原自非民情。

官藏未敌民万一，官竭可禁民踊腾。十日不雨即不济，至患岂独愁书生。

皇天一泽甚容易，比户胜贻金满籯。已见瓜蔬长邻圃，可卜良苗秋压塍。

前涂田水定溢路，决决市渠中夜鸣。月凉蚊静足甘寝，旅宿不寐看残灯。

作者简介：（1806—1864）贵州遵义人，字子尹，号柴翁。道光十七年举人，选荔波县训导。咸丰间告归。同治初补江苏知县，未行而卒。学宗许郑，精通文字音韵之学，熟悉古代宫室冠服制度。有《礼仪私笺》、《轮舆私笺》、《说文新附考》、《巢经巢经说》、《巢经巢集》等。